**MEGHÍVÓ – A szívbeteg gyermekek első családi olimpiájára**

Tisztelt Szerkesztő, Újságíró Kolléga!

Mellékelten csatoljuk a tárgyban szereplő sajtóközleményt szíves felhasználásra:

**Sajtóközlemény**

**Szív-Kör Olimpia   
(2023.06.03. Honvéd Sportegyesület vívócsarnoka**

**1134 Budapest, Dózsa György út 53.)**

A Szív-Kör Egyesület <https://sziv-kor.hu/> 2020-ban alakult azzal a céllal, hogy bejegyzett, hivatalos szervezetként összefogja és széles körben képviselje a szívbeteg gyermekeket és családjaikat. Az egyesület elsődleges küldetése egy aktív, támogató közösség megteremtése és ezzel együtt egy hiteles információs fórum felépítése. Az alapítók olyan teret szerettek volna életre hívni, ahol a tagok őszintén megoszthatják egymással örömüket, bánatukat, a betegséggel, élethelyzetükkel kapcsolatos kérdéseiket, hiszen a szívbeteg gyermekek speciális problémáit szüleik ismerik a legjobban.

A Szív-Kör Egyesület tavaly rendezte meg első családi rendezvényét, a Szív-Kör Fesztivált, amelyet idén nyáron egy újabb nagyszabású esemény követ: a Szív-Kör Olimpia!

A Szív-Kör Olimpia a szívbeteg gyermekeknek és családjaiknak rendezett találkozó, amely a sportolás jegyében zajlik majd, a lényeg mégis: együtt lenni! A mozgás öröme ezen a napon mindenkié. A szakemberek bevonásával kitalált versenyszámok lehetővé teszik majd, hogy szívbetegen született vagy szívműtéten átesett gyermekek is átélhessék a mozgás örömét, a versenyzés adta sikerélményt.   
A játékos sorverseny során a Gottsegen György Országos Kardiovaszkuláris Intézet Gyermekszív Központjának orvosai, ápolói is a csapatokat erősítik majd, mert az összefogás túlmutat a kórház falain.

A díjakat átadja, az esemény fővédnöke Nagy Tímea kétszeres olimpiai bajnok párbajtőrvívó.

Az Olimpia programjában szerepelnek még sportági bemutatók, rekordkísérlet és különböző gyermekprogramok.

**Háttérinformáció**

Évente 800 új szívbeteg gyermek születik Magyarországon, akiknek jelentős része élethosszig tartó szoros kontrollt, folyamatos gondozást igényel. A veleszületett anomáliákon túl, szerzett szívbetegségek is jelentős számban jelennek meg gyermekkorban. A Gottsegen György Országos Kardiovaszkuláris Intézet Gyermekszív Központja a szívbeteg gyermekek ellátásának első számú – és sok szempontból egyetlen – hazai centruma.

Ugyanakkor fontos kiemelni, hogy a veleszületett és szerzett gyermekkori szívbetegségek ügyének képviselete komplex feladat, ami messze túlmutat az érintettek kardiológiai gondozásán, sebészeti ellátásán, kórházi ápolásán. A Szívbeteg Gyermekek Védelmében Alapítvány több, mint 30 éve viszi a vállán ezt a nemes feladatot.

A Szív-Kör Egyesület megalakulása és reménybeli növekedése kiegészíti a támogatás körét, hiszen az alapítók szintén zászlajukra tűzték a szívbeteg gyermekek útjának segítését. Sajnálatos tény, hogy társadalmi jelentőségéhez mérten ezen gyermekek érdekképviselete nem kapja meg a megérdemelt figyelmet, problémájuk nincs kellően jelen a hazai köztudatban. A Szív-Kör Olimpia kiváló lehetőség arra, hogy a kommunikáció széleskörűvé válhasson.

Budapest, 2023. március 08.

Mottónk: Minél többen vagyunk, annál többet tehetünk!

A FESZTIVÁL KIEMELT TÁMOGATÓJA:

 

Kérjük részvételüket, illetve interjúkészítési szándékukat szíveskedjenek előzetesen jelezni az alábbi elérhetőségek valamelyikén, legkésőbb 2023.05.26.-ig.

Simóka Nóra intézményi pszichológus, email: [norasimoka@gmail.com](mailto:norasimoka@gmail.com)   
telefonszám: +36 70 382 0382

Császár Zsanett alapítványi koordinátor, email: [cszsanett76@gmail.com](mailto:cszsanett76@gmail.com)   
telefonszám: + 36 70 382 0397

Szeginé Becker Szandra szervező, email: [beckerszandra@gmail.com](mailto:beckerszandra@gmail.com)   
telefonszám: +36 70 369 3843